Frank Aaen (EL), 2013-05-21:
Vi skal være opmærksom på, at staten har vedtaget, at man skal have en konto.
Nu får vi så at vide, at det måske kan modificeres, og det kigger vi på, men i udgangspunktet skal man have en konto for at få udbetalt de ydelser, man har ret til.
Hvis man skal have en konto, hvor der er gebyr, så er det jo en særskat, og grunden til, at vi overhovedet har rejst den her debat, er, at dem, der har allerfærrest penge, skal betale for at få den ydelse, de har ret til, udbetalt i modsætning til millionærerne, som har så mange forretninger kørende med deres bank, at de altid får de her konti gebyrfri.
Det, der jo er helt mærkeligt i det, er, at de rigeste slipper, og at de fattigste skal betale.
Det forfølger vi nærmere i udvalgsarbejdet i forlængelse af det, som erhvervs- og vækstministeren sagde.
Jeg har jo lagt mærke til – og det synes jeg er rigtig godt – at alle på nær en her i debatten har sagt, at man skal have ret til at få udbetalt sine penge gratis.
Sådan har jeg forstået diskussionen, og jeg går også ud fra, at det er sådan.
Dansk Folkeparti var jo ved at tage pusten fuldstændig fra mig, da de sagde, at om ikke andet kunne Nationalbanken gøre det.
Det synes jeg var ren Enhedslistepolitik, at man skulle kunne gøre sådan.
At Liberal Alliances så ikke har samme synspunkt, kan skyldes Liberal Alliances ideologi.
Det ville være ufint at påstå, at det kunne være på grund af en særlig forbindelse til en bestemt bank.
Det tror jeg ikke det er.
Jeg tror, at det er ideologien, der er det bærende i Liberal Alliances holdning i den her sag.
Må jeg så ikke sige i forbindelse med diskussionen, hvor der er så mange, der har sagt, at det er godt med konkurrence mellem bankerne, at man bare skal være opmærksom på, at her går konkurrencen jo ud på at undgå de her kunder.
Altså, de kunder, der kun har brug for have en konto for at få deres penge sat ind og for at kunne hæve dem, men som ikke har noget lån, som de betaler renter af, og som ikke har andre aktiviteter og ikke køber aktier eller gør alt mulig andet, som banken tjener penge og fede gebyrer på, er der jo ingen banker der vil have.
Så konkurrencen er helt modsat af det, der ligesom har lydt i debatten, nemlig at det er godt, at der er en sund konkurrence mellem bankerne.
Her er det i virkeligheden en ganske usund konkurrence.
Vi så også, at der var en opgørelse i en avis om, at det var ti banker, der tilbød gebyrfri konti.
Ti er for det første ikke mange, og for det andet sagde de jo også: Det må I helst ikke skrive, for hvis I skriver det, så kommer alle jo rendende her, og det har vi ikke lyst til.
Så det er en problemstilling, der skal løses, og den kan bestemt ikke løses bare ved at henvise til konkurrence mellem bankerne.
Der er adskillige gange henvist til Finansrådet.
Finansrådet er dem, der har sådan et fint navn, og nogle tror, at det er en officiel organisation.
Det er bare en brancheorganisation for bankerne, som altid varetager Danske Banks og Nordeas interesser, slet ikke de andre bankers, kun de to store bankers interesser.
Sådan er det.
Finansrådet har lavet en henstilling, det er jeg med på, men der er jo stor forskel på en henstilling og en ret.
Derfor er det nødvendigt at pege på, at alle skal have ret til en gebyrfri udbetaling af deres ydelser.
Jeg har nogle gange i debatten spurgt til, hvordan det så sikres, at folk kan få deres penge udbetalt pr. check eller kontant.
Det er nok bare heller ikke det, der er en god løsning.
Jeg har selv nogle gange fået et honorar på en check, og jeg ved næsten ikke, hvad jeg skal gøre ved checken.
Det kan lykkes, men man skal stadig væk have en konto for at kunne hæve pengene.
Ellers kan man jo ikke hæve sin check.
Det kan da godt være, at man stadig væk kan gå ind i nogle butikker og skrive på bagsiden af checken og få pengene udbetalt, men jeg tror det altså ikke.
Jeg tror, at man er nødt til at have en konto for at kunne få sine penge udbetalt på en check, også selv om det er en check, der kan bruges i en butik.
Udbetaling i kontanter er der nogle der bruger, og en af de ting, vi støtter, er at lade kommunerne udbetale pengene kontant.
Så er vi fri for alt det her, og så kan folk råde over deres penge, som de har brug for og har lyst til.
Men lad os da kigge på det.
Det, der er essensen i det her forslag, er, at man skal have ret til at få udbetalt sine penge uden gebyr.
Lad mig så sige, at selvfølgelig ligger der også i det her, at vi meget gerne vil have en samfundsejet bank af en eller anden art.
Det er jo ikke sådan, at vi går og skjuler vores hensigter og mål, og det er der også et par stykker i debatten der har lagt mærke til.
Vi synes også, at bankernes gebyrpolitik simpelt hen bare har taget overhånd, og at det her er et godt eksempel på, at nu går det alligevel for vidt.
Lad mig så sige, at nu har jeg jo via en forening en aktie i Danske Bank, men det er ikke derfor, at jeg nu forsvarer dem lidt.
I virkeligheden er Danske Bank vel den sidste af de store banker, der har indført gebyrer, men de var også den her gang bare så fuldstændig klodsede i deres kommunikation, at alle troede, at det var noget nyt, de havde fundet på, og at andre så gjorde det bagefter.
Det er nærmest modsat, men det er jo Danske Banks problem.
Det behøver jeg jo ikke at hjælpe dem med.